Pėsčiųjų perėja Jungtinėje Karalystėje.
**Pėsčiųjų perėja** – specialiais žymėjimais pažymėta vieta, skirta saugiam pėsčiųjų kelio ar gatvės kirtimui. Įprastai pėsčiųjų perėjos būna įrengtos sankryžose, tačiau gali būti ir kitose eismo vietose, kuriose nesant pėsčiųjų perėjai būtų nesaugu jas pereiti. Taip pat pėsčiųjų perėjos įprastai įrengiamos vietose, kuriose susitelkia didelės pėsčiųjų masės (šalia prekybos centrų) bei šalia darželių ir mokyklų.

Šviesoforais reguliuojamos pėsčiųjų perėjos paeiliui suteikia galimybę saugiam gatvės kirtimui pėstiesiems ir transportui, o nereguliuojamos pėsčiųjų perėjos ne visada pirmenybę suteikia pėstiesiems.

Istorija
--------

Lietuvoje naudojamas ženklas „Pėsčiųjų perėja".
Pėsčiųjų kelio kirtimo vietos egzistavo daugiau nei prieš 2000 metų, kaip rodo išlikę keliai Pompėjoje. Ant kelių buvo įrengti iškilę blokai, kuriais pėstieji galėjo pereiti gatvę. Tuo pačiu keliu tarp blokų pravažiuodavo vežimai.

1868 m. gruodį Londone buvo įrengtas pirmasis pasaulyje pėsčiųjų kelio kirtimo ženklinimas. Jį įrengė geležinkelių inžinierius John Peake Knight. Jis įrengė semaforą, kuris turėjo dvi padėtis ir rodydavo, kada pėstieji gali eiti per gatvę, o jį valdydavo šalia stovintis policijos pareigūnas. Semaforo gale buvo įrengtas šviesų mechanizmas, varomas dujomis, tačiau po metų joms sprogus ir sužalojus šalia buvusį pareigūną, šios sistemos buvo atsisakyta. Vėliau didėjant eismo dalyvių skaičiui atsirado šviesoforai, kurie padėdavo pėstiesiems saugiai kirsti gatvę.

Žymėjimas
---------

Lietuvoje pėsčiųjų perėjos vieta pažymėta nurodomaisiais kelio ženklais „Pėsčiųjų perėja" ir ženklinimo linijomis arba tik nurodomaisiais kelio ženklais „Pėsčiųjų perėja". Pėsčiųjų perėjos ribas žymi ženklinimo linijos, o jeigu jų nėra, – įsivaizduojamos tiesės, einančios nuo kelio ženklų statmenai per kelią.

Įprastai perėjos žymimos baltais dažais, tačiau Šveicarijoje ir Honkonge tam naudojama geltona spalva.

Pėsčiųjų perėjų pavyzdžiai
--------------------------

Vaivorykštės spalvomis pažymėta pėsčiųjų perėja Čikagoje.

| Tipas | Pav. | Apibūdidnimas |
| --- | --- | --- |
| Nepažymėtos perėjos |  | Ženklais nepažymėtos gatvių kirtimo vietos, neturinčios pirmenybės ir papildomo ženklinimo. |
| Pažymėtos perėjos |  | Juodai baltos perėjos, dažnai vadinamos zebro vardu. Įprastai pėstieji turi pirmenybę prieš kitą transportą. |
| Šviesoforu reguliuojamos perėjos |  | Tokiose perėjose įrengti šviesoforai, jų įjungimo mygtukai. |
| Kelių naudotojų perėjos |  | Tokiose perėjose kelią gali kirsti kiti eismo dalyviai (dviratininkai ir pan.). |

Reguliuojamose pėsčiųjų perėjose būna įrengti mygtukai, kurių pagalba pėstieji gali pakeisti šviesoforo spalvą.

Nereguliuojamose perėjose gali būti įrengta saugumo salelė tarp eismo juostų, taip siekiant padidinti pėsčiųjų saugumą. Tokiose vietose ne visada pėstieji turi pirmenybę bei salelėse gali susidaryti žmonių kamšatis, o tai gali tapti pavojumi dviratininkams.

Kitas pėsčiųjų gatvių kirtimo būdas gali būti pėsčiųjų tiltai ir tuneliai (požeminės perėjos). Tokiais įrengimais sumažinamas pavojus pėstiesiems bei nėra jokio eismo stabdymo.

Ypač judriose sankryžose tam tikrose šalyse būna sustabdomas visas eismas, o visiems pėstiesiems leidžiama tam tikru laiku pereiti perėjas į visas puses vienu metu. Pirmoji Lietuvoje tokio tipo pėsčiųjų perėja įrengta 2022 m. Kaune, K. Donelaičio ir Maironio gatvių sankryžoje.

Pėsčiųjų perėjos gali tapti ir meno kūriniais, kai jos yra nudažomos specialiai kitomis, įprastai ryškiomis, spalvomis. Taip siekiama padidinti miesto patrauklumą turistams bei atkreipti vairuotojų dėmesį į pėsčiųjų gatvių kirtimo vietas.

Šaltiniai
---------

1. ↑  V. Vairuotojų pareigos pėstiesiems (27-35 p.)
2. ↑  Bradley, Pamela (2013). *Cities of Vesuvius: Pompeii and Herculaneum* (anglų) (2nd ed.). Cambridge University Press. ISBN 9781107638112.
3. ↑  Ishaque, Muhammad M.; Noland, Robert B. „Making Roads Safe for Pedestrians or Keeping them Out of the Way? - An Historical Perspective on Pedestrian Policies in Britain" (PDF). Imperial College London Centre for Transport Studies. Suarchyvuotas originalas (PDF) 17 July 2011. Nuoroda tikrinta 18 August 2009.  Nežinomas parametras `|url-status=` ignored (pagalba)
4. ↑  DĖL PĖSČIŲJŲ PERĖJIMO PER KELIUS IR GATVES ORGANIZAVIMO TAISYKLIŲ PATVIRTINIMO
5. ↑  Mazzone, Francesco (25 November 2008), *International cooperation to improve the safety of European pedestrian crossings*  Archyvuota kopija 2018-03-29 iš Wayback Machine projekto.
6. ↑  For Exercise in New York Futility, Push Button
7. ↑  „Pedestrian Refuge Island | Traffic Choices - aiding traffic scheme decisions". *www.trafficchoices.co.uk*. Nuoroda tikrinta 2022-01-02.
8. ↑  Nematyta eismo naujovė: Kaune įrengta pirmoji Lietuvoje įstrižinė pėsčiųjų perėja
9. ↑  Perry, Francesca (14 July 2016). „Creative crosswalks around the world – in pictures". *the Guardian*. Nuoroda tikrinta 20 April 2017.